Līgums par Konstitūciju Eiropai - Protokoli un Pielikumi - 13.Protokols par dažiem noteikumiem attiecībā uz Lielbritānijas un Ziemeļīrijas Apvienoto Karalisti saistībā ar Ekonomikas un monetāro savienību



Oficiālais Vēstnesis 310 , 16/12/2004 Lpp. 0342 - 0344



13. PROTOKOLS PAR DAŽIEM NOTEIKUMIEM ATTIECĪBĀ UZ LIELBRITĀNIJAS UN ZIEMEĻĪRIJAS APVIENOTO KARALISTI SAISTĪBĀ AR EKONOMIKAS UN MONETĀRO SAVIENĪBU AUGSTĀS LĪGUMSLĒDZĒJAS PUSES, ATZĪSTOT, ka Apvienotajai Karalistei nav saistību un pienākumu ieviest euro, kamēr tas nav skaidri nolemts tās valdībā un parlamentā; ŅEMOT VĒRĀ, ka 1996. gada 16. oktobrī un 1997. gada 30. oktobrī Apvienotās Karalistes valdība ir paziņojusi Padomei savu nodomu nepiedalīties Ekonomikas un monetārās savienības trešajā posmā, kā paredzēts 1. punktā Protokolā par dažiem noteikumiem attiecībā uz Lielbritānijas un Ziemeļīrijas Apvienoto Karalisti, kurš pievienots Eiropas Kopienas dibināšanas līgumam; IEVĒROJOT Apvienotās Karalistes valdības praksi atmaksāt aizņēmumus, pārdodot prasījuma tiesības privātajam sektoram; IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. 1. pants Apvienotajai Karalistei nav jāievieš euro, ja tā nav paziņojusi Padomei savu nodomu to darīt. 2. pants Ņemot vērā Apvienotās Karalistes valdības 1996. gada 16. oktobrī un 1997. gada 30. oktobrī Padomei iesniegto paziņojumu, uz Apvienoto Karalisti attiecas šā protokola 3. līdz 8. pants un 10. pants. 3. pants Apvienotā Karaliste patur savas pilnvaras monetārās politikas jomā, kā noteikts tās tiesību aktos. 4. pants Uz Apvienoto Karalisti neattiecas Konstitūcijas I-30. panta 2. punkts, izņemot tā pirmo un pēdējo teikumu, I-30. panta 5. punkts, III-177. panta otrā daļa, III-184. panta 1., 9. un 10. punkts, III-185. panta 1. līdz 5. punkts, III- 186., III-188., III-189., III-190., III-191. un III-196. pants, II-198. panta 3. punkts, III-326. pants un III-382. pants. Tāpat uz Apvienoto Karalisti neattiecas Konstitūcijas III-179. panta 2. punkts tiktāl, ciktāl tas saistīts ar konkrētu ekonomikas politikas vispārējo pamatnostādņu ieviešanu, kas kopumā attiecas uz eurozonu. Norādes uz Savienību vai dalībvalstīm šā panta pirmajā daļā minētajos noteikumos neietver Apvienoto Karalisti, un norādes uz valstu centrālajām bankām neietver Anglijas Banku. 5. pants Apvienotā Karaliste cenšas izvairīties no pārmērīga valsts budžeta deficīta. Konstitūcijas III-192. panta 4. punkts un III-200. pants attiecas uz Apvienoto Karalisti tā, it kā tai būtu izņēmuma statuss. Konstitūcijas III-201. pants un III-202. pants joprojām attiecas uz Apvienoto Karalisti. 6. pants Apvienotajai Karalistei ir uz laiku nav tiesību balsot, kad Padome pieņem pasākumus, kas paredzēti 4. pantā uzskaitītajos noteikumos, un gadījumos, kas minēti Konstitūcijas III-197. panta 4. punkta pirmajā daļā. Šajā nolūkā piemēro Konstitūcijas III-197. panta 4. punkta otro un trešo daļu. Tāpat Apvienotajai Karalistei nav tiesību piedalīties Eiropas Centrālās bankas priekšsēdētāja, priekšsēdētāja vietnieka un citu Valdes locekļu iecelšanā, kā noteikts Konstitūcijas III-382 panta 2. punkta otrajā, trešajā un ceturtajā daļā. 7. pants Uz Apvienoto Karalisti neattiecas 3., 4., 6. un 7. pants, 9. panta 2. punkts, 10. panta 1., 2. un 3. punkts, 11. panta 2. punkts, 12. panta 1. punkts, 14., 16., 18., 19., 20., 22., 23., 26., 27., 30., 31., 32., 33., 34. un 50. pants Protokolā par Eiropas Centrālo banku sistēmas un Eiropas Centrālās bankas statūtiem ("statūtiem"). Norādes uz Savienību vai dalībvalstīm minētajos noteikumos neietver Apvienoto Karalisti, un norādes uz valstu centrālajām bankām vai akcionāriem neietver Anglijas Banku. Statūtu 10. panta 3. punktā un 30. panta 2. punktā norādes uz Eiropas Centrālās bankas parakstīto kapitālu neietver kapitālu, ko parakstījusi Anglijas Banka. 8. pants Konstitūcijas III-199. pantu un statūtu 43. līdz 47. pantu piemēro neatkarīgi no tā, vai ir kāda dalībvalsts, kurai ir izņēmuma statuss, un ņemot vērā šādus grozījumus: a) statūtu 44. pantā norādes uz Eiropas Centrālās bankas un Eiropas Monetārā institūta uzdevumiem ietver arī tos uzdevumus, kas pēc euroieviešanas joprojām jāveic sakarā ar Apvienotās Karalistes lēmumu neieviest euro; b) papildus statūtu 46. pantā minētajiem uzdevumiem Eiropas Centrālā banka arī sniedz padomus un palīdz sagatavot eiroregulas vai eirolēmumus, ko Padome saskaņā ar šā protokola 9. panta pirmās daļas a) un c) punktu varētu pieņemt attiecībā uz Apvienoto Karalisti; c) Anglijas Banka iemaksā savu kapitāla daļu Eiropas Centrālās bankas kapitālā kā ieguldījumu Eiropas Centrālās bankas darbības izmaksās pēc tādiem pašiem principiem kā tādu dalībvalstu centrālās bankas, kurām ir izņēmuma statuss. 9. pants Apvienotā Karaliste jebkurā laikā var paziņot Padomei savu nodomu ieviest euro. Tādā gadījumā: a) Apvienotajai Karalistei ir tiesības ieviest euro tikai ar noteikumu, ka Apvienotā Karaliste atbilst vajadzīgajiem nosacījumiem. Padome pēc Apvienotās Karalistes lūguma, ievērojot Konstitūcijas III-198. panta 1. un 2. punktā paredzētos nosacījumus un procedūru, novērtē, vai Apvienotā Karaliste atbilst vajadzīgajiem nosacījumiem; b) Anglijas Banka apmaksā savu parakstītā kapitāla daļu, pārskaita Eiropas Centrālajai bankai ārvalstu valūtas rezervju aktīvus un veic iemaksas tās rezervēs saskaņā ar tādiem pašiem principiem kā tādas dalībvalsts centrālā banka, kurai izņēmuma statuss ir atcelts; c) Padome saskaņā ar Konstitūcijas III-198. panta 3. punktā paredzētajiem nosacījumiem un procedūru pieņem visus citus lēmumus, kas vajadzīgi, lai Apvienotā Karaliste varētu ieviest euro. Ja Apvienotā Karaliste saskaņā ar šo pantu ievieš euro, šā protokola 3. līdz 8. pantu vairs nepiemēro. 10. pants Atkāpjoties no Konstitūcijas III-181. panta un statūtu 21. panta 1. punkta, Apvienotās Karalistes valdība var paturēt tās kredītlīniju "Ways and Means" Anglijas Bankā tikmēr, kamēr Apvienotā Karaliste nav ieviesusi euro. --------------------------------------------------